Triq ewlenija f’Għawdex, li mix-xaqliba tal-Imġarr tagħti għan-Nadur, se tibda tinbena mill-ġdid wara li ilha sena u nofs magħluqa għat-traffiku. Beda x-xogħol fuq waħda mit-toroq ewlenin li twassal għar-raħal tan-Nadur. Triq l-Imġarr kienet ċediet u ngħalqet għat-traffiku mas-sena u nofs ilu. Il-Ministru għal Għawdex, Clint Camilleri, qal li din hi waħda mit-toroq li mill-ewwel taha attenzjoni u se ssir b’investiment mill-gvern ta’ €8 miljuni. ”Fl-aħħar xahar u nofs iffukajna r-riżorsi kollha tagħna sabiex solvejna problema ġeoloġika ta’ din it-triq. Solvejna wkoll problema strutturtali. għanda d-drawings kollha lesti u ghaldaqstant din il-gimgha beda x-xogħol.” Ix-xogħol beda wara li nħarġu l-permessi u saru arranġamenti alternattivi biex wieħed jasal fil-lokalità Għal dan il-għan, b’investiment ta’ €300,000 fl-aħħar xahar ingħatat attenzjoni lil Triq iż-Żewwieqa, fil-limiti tal-Qala. “Biex isservi ta’ alternative route kemm għal din it-triq kif ukoll għal Triq Sant’Antin biex ir-residenti u dawk li jgħaddu min-Nadur, il-Qala u parti minn Għajnsielem jgħaddu minn alternative route li se tkun tajba, bit-tarmak u għall-karozzi tar-residenti tagħna.” Il-Ministru Camilleri qal li saru taħditiet ma’ Infrastructure Malta biex l-aġenzija tgħin ħalli l-proġetti tat-toroq f’Għawdex jitlestew malajr u bl-anqas inkonvenjent possibbli għall-pubbliku.